ທ່ານ ນາຊັນ ຊິດສ ຮອງລັດຖະມົນຕີກະຊວງການເງິນອາເມລິກາທີ່ຮັບຜິດຊອບກິດຈະການສາກົນກ່າວໃນວັນທີ 18 ຕຸລານີ້ວ່າ: ທະນາຄານລົງທຶນພື້ນຖານໂຄງລ່າງອາຊີ ຫຼື AIIB ຈະເສີມຂະຫຍາຍບົດບາດຢ່າງສ້າງສັນຕໍ່ເສດຖະກິດໂລກ.
ທ່ານ ຊິດສ ໄດ້ກ່າວໃນໂອກາດເຂົ້າຮ່ວມກິດຈະກຳທີ່ຈັດໂດຍສູນຄົ້ນຄວ້າຍຸດທະສາດແລະບັນຫາສາກົນທີ່ເປັນອົງການຫົວກະທິຂອງອາເມລິກາວ່າ: AIIB ນຳໃຊ້ມາດຕະການຢ່າງສ້າງສັນເພື່ອຕອບສະໜອງຄວາມຕ້ອງການໃນການກໍ່ສ້າງພື້ນຖານໂຄງລ່າງຢ່າງຫຼວງຫຼາຍຂອງອາຊີ ເຊິ່ງຈະເປັນຜົນດີຕໍ່ການເຕີບໂຕຂອງເສດຖະກິດໂລກ ແລະເມືອເບິ່ງກົດລະບຽບແລະໂຄງການງວດທຳອິດຂອງ AIIB ແລ້ວເຫັນວ່າການຈັດຕັ້ງປະຕິບັດຂອງທະນາຄານດັ່ງກ່າວສອດຄ່ອງມາດຕະຖານສາກົນ. ຈາກນີ້ປະເທດຕົນຈະສືບຕໍ່ຕິດຕາມການພັດທະນາທະນາຄານດັ່ງກ່າວໃນຕໍ່ໜ້າ.
ເດືອນມິຖຸນາຜ່ານມາ, ຄະນະກຳມະການບໍລິຫານ AIIB ໄດ້ອະນຸມັດ 4 ໂຄງການລວມມູນຄ່າ 509 ລ້ານໂດລາສະຫະລັດໂດຍກວມເອົາຂົງເຂດພະລັງງານ, ຄົມມະນາຄົມແລະການພັດທະນາຕົວເມືອງຢູ່ບັງກລາເດັດ, ອິນໂດເນເຊຍ, ປາກິສະຖານແລະຕາຊີກີສະຖານ. ໃນນັ້ນ 3 ໂຄງການເປັນການຮ່ວມລະດົມທຶນກັບທະນາຄານໂລກ, ທະນາຄານພັດທະນາອາຊີ (ADB) ແລະທະນາຄານ ເອີຣົບເພື່ອການບູລະນະພັດທະນາ (EBRD).